[{"text_idx": "#000000", "text": "Mohnbukta pa\u0308evik - teine pa\u0308ev, 1.04.2021. Kohtumine ja\u0308a\u0308karudega"}, {"text_idx": "#000001", "text": "A\u0308rkame kell 10. Ilm on endiselt valge ja pilved ulatuvad maapinnani. Aknast paistavad eemal mereja\u0308a\u0308 servas eilsest tuttavad kolm saani. So\u0303idame la\u0308hemale juttu ajama lootuses karude kohta uudiseid kuulda. Pa\u0308ris la\u0308hedale tegelikult ei saagi so\u0303ita, sest saanija\u0308ljes passivad kaks ja\u0308a\u0308karu juba ees, umbes 200m kaugusel. Tuleb jala meesteni ko\u0303ndida, et mitte karudele liiga la\u0308hedale sattuda."}, {"text_idx": "#000002", "text": "Tu\u0308u\u0308bid on tunduvalt vestlusaltimad kui eile ja me saame karude ka\u0308itumise kohta palju va\u0308ga huvitavat infot. Nimelt on ja\u0308a\u0308karudel paaritumishooaeg ja need kaks seal on muidugi emane ja isane, kes on parajasti va\u0308lja selgitamas, kas nad teineteisele piisavalt sobilikud partnerid on. Nii emas-kui isasloomal on paaritumisega seotud va\u0308ga kindlad ka\u0308itumismustrid:"}, {"text_idx": "#000003", "text": "-Nimelt tahab isane suruda emase mereja\u0308a\u0308lt kalda suunas, soovitavalt mingile ko\u0303rgemale kohale, kus ei ole teisi isaseid ning seal emasega paarituda. (Meenutagem siinkohal ma\u0308ge meie onni taga!)"}, {"text_idx": "#000004", "text": "-Emase eesma\u0308rk seevastu on liikuda kaugemale mereja\u0308a\u0308le lootuses kohata teisi isaseid. Eriti hea o\u0303nne korral hakkavad isased omavahel tema pa\u0308rast vo\u0303itlema ja siis saab emane parema partneri. Samas vo\u0303ib emasloom isast ka muudesse ohtlikesse olukordadesse viia et na\u0308ha kuidas potentsiaalne kaasa ka\u0308itub. Na\u0308iteks vo\u0303ib emane la\u0308heneda inimestele ja hoonetele (jep!), et na\u0308ha, kuidas isane selles olukorras tegutseb."}, {"text_idx": "#000005", "text": "Sellises situatsioonis ei ole kuigi mo\u0303istlik hakata karude suunas tulistama, sest muidu rahumeelne isasloom vo\u0303ib hoopis olukorda va\u0308ljakutsena vo\u0303tta ja emasele to\u0303estama hakata, kui ko\u0303va karu ta on. Suure to\u0303ena\u0308osusega just see paar pa\u0308eva tagasi meie onni u\u0308mber toimuski. Karud la\u0308henesid oma magamiskohale ma\u0308e peal, onnis o\u0308o\u0308binud tu\u0308drukud na\u0308gid neid juhuslikult va\u0308lja pissile minnes, sattusid paanikasse ja hakkasid hu\u0308steeriliselt signaalrakette tulistama. Kui varem oli karupaar rahus oma ma\u0308e otsas tukkunud, tekkis ja\u0308rsku isasele probleem, mida lahendada. Soovist emasele oma vo\u0303imekust to\u0303estada pu\u0308sis ta \"probleemi\" juures tu\u0308u\u0308tult kaua ja ja\u0308rjekindlalt ning seeto\u0303ttu oligi karusid va\u0308ga raske onnist eemal hoida. Ilmselt oleks o\u0308o\u0308 mo\u0308o\u0308dunud vahejuhtumiteta, kui tu\u0308drukud oleks ja\u0308a\u0308karudel lihtsalt silma peal hoidnud ja alustanud tulistamisega alles siis kui nad to\u0303esti onni vastu suurt huvi ilmutavad ja va\u0308ga u\u0308hemo\u0303tteliselt ja\u0308rjest la\u0308hemale tulevad."}, {"text_idx": "#000007", "text": "Meie jutustamise ajal passivad karud umbes 200m kaugusel, jalutavad aeg-ajalt suvalises suunas, siis pu\u0308herdavad lumes ja tundub et ma\u0308ngivad ja\u0308a\u0308 lo\u0303hkumist. Na\u0308ha on kuidas isane tagajalgadele pu\u0308sti hu\u0308pates hoogu vo\u0303tab ja siis mo\u0303lema esika\u0308paga hooga lumme maandub. Meenutab rebase hu\u0308pet lumme hiire ja\u0308rele, ainult et suure valge tu\u0308u\u0308bi esitluses ka\u0308ib vastav etteaste aeglasemalt. Emane lamab samal ajal 50m eemal ja vaatab meie suunas. Binoklist on na\u0308ha ninaso\u0303o\u0303rmete liikumist ja aeglaseid silmapilgutusi. Va\u0308ga rahulikud loomad tunduvad. Samas kui pilgud kohtuvad, olgugi et la\u0308bi binokli ja ohutust kaugusest, ka\u0308ib ebameeldiv judin u\u0308le selja... Kui kaua selle 200m la\u0308bimiseks kiirusel 50km/h nu\u0308u\u0308d kulubki...?!"}, {"text_idx": "#000008", "text": "O\u0303pikureegli ja\u0308rgi peaks karude kohtumisest esimese paaritumiseni kuluma kaks na\u0308dalat. Need filmimehed aga on erinevaid ja\u0308a\u0308karusid ja\u0308lginud u\u0308le ku\u0308mne aasta ja kinnitavad, et enamasti kulub paaril ko\u0303vasti rohkem aega. Ka meie karud olid juba viis na\u0308dalat \"flirtinud\" ja paaritumist polnud veel toimunud."}, {"text_idx": "#000009", "text": "Meile on kogu see info suureks kergenduseks! Oleks me seda eile o\u0308o\u0308sel teadnud, kui hu\u0308ti logiraamatust tu\u0308drukute sissekannet lugesime. Seal seisis, et tegu oli hoopis kahe suure isakaruga! :D Eks hirm tegi karud suuremaks. Nu\u0308u\u0308d na\u0308eme oma silmaga, et loomad on esiteks noored ja pigem pisikesed ning mis peamine - ilusad u\u0308marad ja heas toitumuses. Ko\u0303ige hullem oleks kohata na\u0308lginud ja\u0308a\u0308karu, sest sellised ru\u0308ndavad igal juhul ja mitte uudishimust vaid ainsa eesma\u0308rgiga toitu hankida."}, {"text_idx": "#000011", "text": "Ilm on endiselt va\u0308ga valge ja lameda valgusega. Reljeefi pole absoluutselt na\u0308ha. Hakkan kampsunivarrukat kuduma. Olen sukavardad koju ja\u0308tnud ja pu\u0308u\u0308an ringvarrastega midagi improviseerida. Muidu ei saakski kududa."}, {"text_idx": "#000012", "text": "Veedame kogu pa\u0308eva toas paremat na\u0308htavust oodates. Mina koon ja loen, D magab. Mo\u0303nus rahulik on, ilm on soojapoolne, -5 kraadi ja tuulevaikne. Onn on ta\u0308nu lumeisolatsioonile ha\u0308sti soojapidav ja tegu on, et seda mitte saunaks ku\u0308tta."}, {"text_idx": "#000014", "text": "Onni esise paari kilomeetriga tundub asi lootustandev. Olen just ma\u0308rkamatult 70km/h kiirendanud, kui saan hiiglasliku ootamatu hu\u0308ppe teeb. Vo\u0303tan kiiruse maha, aga hu\u0308ppeid tuleb veel. Sastrugid. Betoonko\u0303vad ka veel ja loomulikult suvalistes kohtades. Hu\u0308pped iseenesest on muidugi vahvad, aga niimoodi ootamatult ei ole ju aimugi, kui suured lumevallid ees on. To\u0303epoolest mitte kui midagi pole na\u0308ha peale horisondi ja teist va\u0308rvi ja\u0308a\u0308pankade. Isegi sellest ei saa aru, kui kiiresti me liigume. 10km/h liikudes saaks muidugi ehk ha\u0308dapa\u0308rast u\u0308le ko\u0303ikide konaruste so\u0303idetud, aga kas see ka kuigi lo\u0303bus ajaviide on...? Pole midagi parata, tuleb tagasi po\u0308o\u0308rata. So\u0303idame siiski veel kaljuninale ja pu\u0308u\u0308ame mereja\u0308a\u0308lt karusid na\u0308ha. Oleks ju tore teada, kuskandis nad oma o\u0308o\u0308 veeta kavatsevad. Ilmselt on aga karud liiga kaugel, sest kedagi meil na\u0308ha ei o\u0303nnestu."}, {"text_idx": "#000015", "text": "Tehakse karunalju teemal, miks neil paaritumine kuidagi o\u0303nnestuda ei taha. Kas emasel pea valutab? Saanija\u0308ljes na\u0308htud karuja\u0308ljed olid u\u0308sna tillukesed. Keegi oli kuulnud, et jalgade suurus vo\u0303ib (ja\u0308a\u0308karu-)meeste kohta nii mo\u0303ndagi ra\u0308a\u0308kida..."}, {"text_idx": "#000017", "text": "So\u0303idame koju ja ja\u0308a\u0308me magama. Ma pole ammu nii ha\u0308sti magada saanud, maja on lo\u0303puks ometi veidi ku\u0308lmem ning u\u0308lemisel naril tekib magamiskoti kohevuses madala lae all ideaalne hubane pesake."}, {"text_idx": "#000019", "text": "Kelgukoeragiid ja seiklusteotsija. Siit blogist leiab kirjutisi minu tegemistest, enamasti ku\u0308lmal ajal ja arktilistes paikades.\nTeksti ja piltide kasutamiseks ja koosto\u0308o\u0308soovide korral vo\u0303ta u\u0308hendust aadressil:"}]